王之道
五祖山
我生事幽诗刊，尘埃良独难。
朅来舒蕲游，登临每长叹。
如何胜绝境，佛屋多所安。
大哉慈悲力，神功助劖刓。
住处未易言，小道亦可观。
五祖古名刹，楼台倚巑屼。
崎岖六七里，萦纡三百盘。
悬崖擢青士，夹道罗苍官。
飞泉响环玦，幽芳馥沉檀。
我来及新霁，千峰碧玉攒。
忽闻杞犬吠，旋觉壶天宽。
水声濯午暑，岚气生晚寒。
心目快开豁，腰脚嗟蹒跚。
看云更搘筇，披风少凭栏。
欲营五亩宫，它年寄衰残。
试烦问祖师，莫作非意干。